### 13.    Beslutning om miljøtilsynskampagner 2020

**Åbent**

Sagsnr.: 326-2020-3578        J.nr.: 09.00.00           Dokumentnr.:
326-2020-25538

**Sagstype**

Beslutning.

**Resume og sagens baggrund**

Kalundborg Kommune skal i 2020 gennemføre to miljøtilsynskampagner.
Teknik- og Miljøudvalget skal tage beslutning om hvilke tilsynskampagner, der
skal gennemføres på miljøområdet i 2020.

**Indstillinger**

Plan, Byg og Miljøchefen indstiller, at Kalundborg Kommune i
2020 gennemfører tilsynskampagner målrettet tilsynspligtige autoværksteder samt
virksomheder med mellemstore fyringsanlæg.

**Behandling**

Teknik- og Miljøudvalget.

**Sagsfremstilling**

Kalundborg Kommune indberetter hvert år inden 1. april
tilsyn, tilsynskampagner og håndhævelser fra det foregående år til
Miljøstyrelsen, og Teknik og Miljøudvalget bliver orienteret umiddelbart
herefter.

Ifølge bekendtgørelsen om miljøtilsyn skal kommunen hvert år
gennemføre to miljøtilsynskampagner.

I 2020 planlægger administrationen at videreføre udvalgets
beslutning fra sidste år om at opsøge tilsynspligtige autoværksteder, som ikke
har anmeldt sig, samt at lave en miljøinformationskampagne målrettet udvalgte
virksomhedstyper/-brancher.

Administrationen har udarbejdet et forslag til
tilsynskampagner.

*Opsøge autoværksteder som ikke har anmeldt sig samt
informationskampagne om de nye miljøkrav for mellemstore fyringsanlæg.*

Autoværksteder har pligt til at anmelde sig til kommunen,
når de etablerer sig.

Erfaringer fra sidste års tilsynskampagne viste, at der er
autoværksteder, som ikke får anmeldt deres etablering til kommunen og derfor ikke
får et regelmæssigt miljøtilsyn. Formålet med kampagnen er at fortsætte sidste
års arbejde med at afdække omfanget af ikke-anmeldte autoværksteder i
Kalundborg Kommune.

På baggrund af et udtræk fra CVR-registret
(virksomhedsregister) vil administrationen rette henvendelse til de
ikke-anmeldte autoværksteder. Der vil blive udarbejdet en plan for lovliggørelse
af disse. Som en del af planen vil administrationen foretage miljøtilsyn på et
antal af de ikke-anmeldte autoværksteder og hjælpe virksomhederne med at
udfylde anmeldelsen ude på værkstedet.

Målet med kampagnen er at sikre, at der bliver foretaget
regelmæssigt miljøtilsyn hos alle autoværksteder i Kalundborg Kommune, og at
disse overholder miljøreglerne.

Derudover vil administrationen gennemføre en
informationskampagne om de nye miljøkrav for mellemstore fyringsanlæg, der er
implementeret i dansk lovgivning som følge af direktivet om begrænsning af
visse luftforurenende emissioner fra mellemstore fyringsanlæg (MCP-direktivet).
Formålet er at forberede virksomhederne på de nye skærpede miljøkrav, der
træder i kraft i løbet af 2024-2030, samt orientere om overgangsreglerne. Et
mellemstort fyringsanlæg kan f.eks. være et fjernvarmeværk i en mindre by.

Administrationens vurdering af kampagneforslaget

Tilsynskampagneforslaget har fokus på at fortsætte sidste
års kampagne om at opsøge autoværksteder, som ikke har anmeldt sig. Kampagnen
giver mulighed for at få kontakt med de autoværksteder, der ikke har været
opmærksomme på anmeldepligten.

Det er administrationens vurdering, at informationskampagnen
målrettet virksomheder med mellemstore fyringsanlæg er væsentlig og relevant
for virksomhederne. Kampagnen kan bidrage til, at virksomhederne er godt
forberedte og lettere kan implementere de nye miljøkrav.

Det er administrationens vurdering, at virksomhederne
overordnet set har godt styr på miljøreglerne, og der generelt ikke opleves
manglende overholdelse af miljøreglerne.

Som alternativt forslag til ovenstående kan der gennemføres
en generel informationskampagne til virksomhederne i kommunen om at få tjek på
tilsynsreglerne.

**Økonomiske konsekvenser**

Der er ingen økonomiske konsekvenser.